Man dood ná rooftog by winkelsentrum(Argieffoto: ER24) Die owerhede stel ondersoek in na die dood van ŉ man tydens ŉ beweerde rooftog by ŉ winkelsentrum in Johannesburg. Volgens Russel Meiring, woordvoerder van ER24, het paramedici omstreeks 10:50 ŉ oproep ontvang oor ŉ beseerde man op die hoek van Beyers Naudé-rylaan en Duikerlaan in Randburg. Nooddienswerkers het die slagoffer, vermoedelik in sy 30’s, in ŉ parkeerterrein aangetref, omring deur wetstoepassingsbeamptes. “Die man het leweloos voorgekom en het klaarblyklik verskeie skietwonde opgedoen,” sê Meiring. Hy is op die toneel dood verklaar. Besonderhede oor die voorval is nog nie bekend nie, maar plaaslike owerhede ondersoek die saak verder.